انسانی رویے اَتے استحصال

انسانی روئیاں اِچ استحصال کوں ٻہوں اہمیت حاصل ہے اَتے استحصال دا شکار زیادہ تر عورت تھیندی ہے ۔ پہلا استحصال لڑکی دا اوں ویلھے ہوندے جئیں ویلھے سکی ماء آہدی ہے میݙی سوہݨی دھی توں تاں میݙی چنگی دھی ہِیں ۔ ایہ شے بھرا کوں ݙے چا ، یا کوئی چنگی شے ہوسی تاں آکھیا ویسی ایہ تیݙے بھرا دی ہے ۔ ایہ میݙا ذاتی تجربہ کائنی کیونکہ اساݙے گھر دا ماحول ماشاء اللہ ٻہوں جمہوری رہیا ہا۔ والدہ صاحبہ ٻہوں انصاف پسند خاتون ہن اَتے انہاں مَنتاں نال ہک دھی گھدی ہئی اُنہاں نہ جائیداد تئیں اَڄ وی کوئی استحصال نہ کیتا ۔ شرعی تقسیم اپݨی زندگی اِچ کرائی ۔ اللہ تعالیٰ میݙے والدین کوں جنت عطا فرماوے آمین ۔ ایہ میݙے مشاہدات ہِن۔

لوک ایہ سوچیندن دھیریں پرائے گھر ویسن ، جائیداد نہ گھن ونڄن ۔ ایہ بھرانواں کوں ݙے ونڄن ، والدین ایہ سوچن اگر ڄوانترے غیر ہوندن تاں نونہاں وی تاں غیر ہوندین ۔ وَل تساں دھیریں کوں ایہ سزا کیوں ݙیندے ہیوے؟

سندھ اِچ اَج وی عورت کوں جائیداد کنوں محروم کرݨ کیتے شادی نی کریندے اَتے قرآن پاک نال آہدن ایندی شادی تھی ڳئی اے ۔ کیا اے شرعی عمل ہے؟  اسلام ٻہوں سہولت آلہ مذہب اے ایں سہولت دی مثال نبیؐ سئیں دی پیاری دھی دا مختصرجہیز دنیا کیتے مشعلِ راہ ہے۔

جئیں ویلھے حضرت بی بی فاطمہؓ سئیݨ اپݨے ابّے سئیں حضرت محمدصلی اللہ علیہ وسلم کوں عرض کیتی جو ابّا سئیں میں گھر دا کم کریندیں تھک ویندی ہاں ، ہک نوکراݨی میکوں ہووے تاں آپؐ ݙوں جہانیں اَتے پوری کائنات دی تخلیق دی وجہ ہَن پر اپݨی جند توں پیاری دھی کوں نوکراݨی ݙیوݨ دی بجائے وظیفہ ݙسا ݙتا جو ہر نماز توں بعد 33واری سبحان اللہ ، 33واری الحمد للہ اَتے 34واری اللہ اکبر پڑھ گھدا کرو ، تساں نہ تھکسو ۔ سبحان اللہ ایہ درس اپݨے کنبے کیتے نہ ہا بلکہ پوری اُمت کیتے ہا ، ورنہ انھاں کوں (نعوذ باللہ) کوئی کمی تاں نہ ہئی؟۔

ہک واری آپ صلی اللہ علیہ وسلم اپݨی دھی حضرت فاطمہ رضی اللہ عنہا دے گھر تشریف گھن ڳئے اَتے وَت اندر ونڄ کے پتہ لڳا جو بی بی سئیݨ گھرکوں پردے لئی کھڑن ، آپؐ پچھوں تے گھر واپس تشریف گھن ڳئے ، بی بی سئیݨ کوں پتا چلیا جو نبی پاکؐ اندروں آئے بغیر واپس تشریف گھن ڳئین تاں بی بی پاک ؓ اپݨے ابّے سئیں دے گھر ونڄ تے پُچھیا جو ابّا سئیں خیر ہئی جو تُساں اندر آئے بغیر واپس تشریف گھن آئے  ہیوے۔آپؐ فرمایا جو میکوں اے پسند کائنی جو لوکیں دے تن تے کپڑا نہ ہووے اَتے دیواریں دروازیں کوں لڳ ونڄے ۔ بی بی سئیݨ پردے لہائے تاں آپؐ اپݨی پیاری دھی دے گھر تشریف گھن ڳئے۔

اَڄ دے دور دا انسان ٻہوں تساہل پسند ہے او آہدے جو میکوں ہر شئے بݨی بݨائی مِل ونڄے ، محنت نہ کرݨی پووے۔ کوٹھی ، کار چنگے ماڈل دی ، اے سی آلے کمرے ، ریموٹ کنٹرول چیزاں ہووِن اَتے ٻہہ کراہیں عیش ٻیٹھا کراں ۔ ایہا سوچ معاشرے اِچ تضاد اَتے وِڳاڑ پیدا کریندی اے ۔ صحیح ، غلط ، سچ اَتے کُوڑ دا تصور مُکیندی اے ، انسان ترقی دی بھڄ دُھرک اِچ بُھل ویندے جو میں ٹُریا کتھوں ہاں اَتے ونڄݨاں کتھاں ھے؟

ساݙا اسلام دینِ فطرت ہے ایندے وچ زندگی دے ہر دور دے مسائل دا حل موجود ہے ۔ اَڄ دی سائنس وی دین اسلام کوں سچا ثابت کیتے کیونجو سائنس اِچ اَڄ جہڑے مسائل اَتے انھاں دا حل بیان تھئے ۔ اسلام اِنھاں مسائل دا حل چوݙاں سو سال پہلے اپݨے ضابطۂ تحریر اِچ گھن آیا ہا ۔ مثال دے طور تے اسلام اِچ سادگی ، صفائی کوں ٻہوں اہمیت ݙتی ویندی اے ۔ اَڄ دی سائنس ایں ڳالھ کوں عملی طور تے ثابت کر ݙتے ۔ کرونا توں بچائو کیتے اَڄ کل آہدن ولا ولا ہتھ دھوو ۔ گھریں کوں صاف ستھرا رکھو ، ہر شئے کوں ولا ولا دھو تے ورتاوو ، ݙاج اپݨی ہستی مطابق ݙیسوں ، متھاج نہ تھیسوں ، ہتھ نہ اَݙیسوں غیراں دے اڳوں ۔ ایویں کھانوݨ پاوݨ اِچ سادگی ہووے ، درمیانہ رستہ متھاجی کولوں بچیندے ۔ ٻئے دے گھر گوشت پکیا ݙیکھ تے اپݨے گھر دی دال ، سبزی نہ چھوڑ ݙیوو ۔ ایہ ناشکری اے ، شکر کرݨ آلے کوں اللہ سئیں ٻہوں ݙیندے۔

 حوالہ 
کتاب: رَلے پندھ کریسوں ، مصنّف: زاہدہ اجمل ہاشمی، چھاپہ خانہ : جھوک پرنٹرز‘ ملتان